钦定古今图书集成/理学汇编/文学典/第200卷 > 《跋仲弟诗》前人
## 钦定古今图书集成/理学汇编/文学典/第200卷 > 《跋仲弟诗》前人

昔梅圣俞日课一诗，余为方孚若作行状。其家以陆
放翁手录《诗槁》一卷，润笔题其前云：“七月十一日至
九月二十九日，计七十八日，得诗百首。”陆之日课尤
勤于梅，二公岂贪多哉？艺之熟者必精理势然也。无
竞弟手斲千诗，而好之未已。绎其言，咀其味，以质胜
绮，以雅绌哇，以静治躁，高处往往无蹊迳可寻，不绳
削而合，可谓至精至熟者矣。余少亦酷嗜，后废不为，
且二十年。悲夫！同奕也，有不胜其耦焉，有百战百胜
焉。仝射也，有不至于彀焉，有百发百中焉。予日衰日
惰，不胜其耦，不至于彀久矣。其益勉之。使世之同业
者，皆相推伏，曰：“《奕秋》通国之善奕。”又曰：“天下之射，惟
羿愈己。”余虽惫甚，凭轼寓目，鼓旗助噪，不亦平生之
一快乎！